KOMISIJAS ĪSTENOŠANAS REGULA (ES) 2021/79

(2021. gada 27. janvāris)

par darbīgās vielas topramezona neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,

tā kā:

(1) Saskaņā ar Regulas (EK) Nr. 1107/2009 80. panta 1. punkta a) apakšpunktu Padomes Direktīvu 91/414/EEK (2) piemēro to darbīgo vielu apstiprinājuma procedūrai un nosacījumiem, par kurām lēmums saskaņā ar minētās direktīvas 6. panta 3. punktu pieņemts pirms 2011. gada 14. jūnija. Komisija 2003. gada 9. decembrī pieņēma Lēmumu 2003/850/EK (3) par darbīgo vielu topramezonu (agrāk BAS 670H) saskaņā ar Direktīvas 91/414/EEK 6. panta 3. punktu.

(2) 2003. gada 12. maijā uzņēmums BASF Aktiengesellschaft (tagad “BASF SE”) saskaņā ar Direktīvas 91/414/EEK 6. panta 2. punktu Francijai iesniedza pieteikumu, kurā lūgts topramezonu iekļaut minētās direktīvas I pielikumā. Lēmums 2003/850/EK apstiprināja, ka dokumentācija principā atbilst Direktīvas 91/414/EEK II un III pielikumā noteiktajām datu un informācijas prasībām.

(3) Ietekme uz cilvēka un dzīvnieku veselību un vidi, kas rodas, ja topramezonu izmanto pieteikuma iesniedzēja piedāvātajos veidos, tika novērtēta saskaņā ar Direktīvas 91/414/EEK 6. panta 2. un 4. punktā noteikto procedūru. Francija 2006. gada 21. jūlijā novērtējuma ziņojuma projektu iesniedza Komisijai un Eiropas Pārtikas nekaitīguma iestādei (“Iestāde”).

(4) Dalībvalstis un Iestāde izskatīja novērtējuma ziņojuma projektu. Iestāde 2014. gada 13. janvārī iesniedza Komisijai secinājumu (4) par riska novērtējumu darbīgajai vielai topramezonam, kas izmantots par pesticīdu.

(5) Ar 2020. gada 29. jūnija vēstuli uzņēmums BASF SE atsauca topramezona apstiprināšanas pieteikumu.

(6) Tā kā pieteikums ir atsaukts, topramezonu nevajadzētu apstiprināt.

(7) Šī regula neliedz iespēju uz Regulas (EK) Nr. 1107/2009 7. panta pamata iesniegt citu pieteikumu par darbīgo vielu topramezonu.

(8) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas neapstiprināšana Darbīgā viela topramezons nav apstiprināta.

2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 27. janvārī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(3) Komisijas Lēmums 2003/850/EK (2003. gads 4. decembris), ar ko principā atzīst tās dokumentācijas pilnīgumu, kura iesniegta sīkākai izskatīšanai saistībā ar iespējamo BAS 670H un sudraba tiosulfāta iekļaušanu Padomes Direktīvas 91/414/EEK par augu aizsardzības līdzekļu laišanu tirgū I pielikumā (OV L 322, 9.12.2003., 28. lpp.).

(4) Eiropas Pārtikas nekaitīguma iestāde, 2014. Conclusion on the peer review of the pesticide risk assessment of the active substance topramezone. EFSA Journal 2014;12(2):3540, 82 lpp. doi:10.2903/j.efsa.2014.3540.